Soňa Gaborčáková

PhDr. Soňa Gaborčáková (* 20. august 1977, Stará Ľubovňa) je slovenská sociálna pracovníčka a politička, od 15. mája 2023 ministerka práce, sociálnych vecí a rodiny SR v úradníckej vláde Ľudovíta Ódora.
V roku 2016 bola ako nestraníčka na kandidátke OĽaNO zvolená do Národnej rady Slovenskej republiky, v roku 2019 nadviazala spoluprácu s KDH a ako nestraníčka zaň kandidovala do parlamentu v roku 2020. Od marca 2020 do mája 2023 bola štátnou tajomníčkou na Ministerstve práce, sociálnych vecí a rodiny Slovenskej republiky. Od roku 2014 je tiež komunálnou poslankyňou v Starej Ľubovni.
Mladosť a štúdium.
Gaborčáková vyštudovala v rokoch 19941999 odbor sociálna práca, sociálna pedagogika a vychovávateľstvo na Univerzite Mateja Bela v Banskej Bystrici. V rokoch 20142015 získala na základe rigorózneho konania titul PhDr. na Katolíckej univerzite v Ružomberku.
Svoj profesionálny život zasvätila pomoci deťom a mladým ľuďom so zdravotným znevýhodnením. V roku 1999 začala s pomocou deťom. Vybudovala a viedla komplexný systém starostlivosti pre tých najzraniteľnejších – Dom svätej Anny v Starej Ľubovni, ktorý bol založený v roku 1999 pod patronátom Gréckokatolíckej charity Prešov. Pred vstupom do politiky bola riaditeľkou tohto zariadenia.
Politická kariéra.
Poslankyňa NR SR (20162020).
Gaborčáková kandidovala vo voľbách do NR SR v roku 2016 na kandidátnej listine strán OĽaNO-NOVA zo 6. pozície. Vo voľbách získala 4 613 prednostných hlasov a bola zvolená zo 17. miesta pri zohľadnení prednostného hlasovania. V parlamente bola členkou Výboru pre sociálne veci. V politike sa zaoberá problematikou sociálnej politiky, situáciou najzraniteľnejších osôb – seniorov, detí a osôb so zdravotným znevýhodnením.
V roku 2019 spoločne s ďalšou poslankyňou zvolenou za OĽaNO, Elenou Červeňákovou, vystúpila z poslaneckého klubu OĽaNO a naviazala spoluprácu s KDH. Obe poslankyne sa dohodli, že za KDH budú kandidovať v nasledujúcich voľbách. Gaborčáková ponuku KDH na spoluprácu prijala, lebo „KDH považuje za stabilnú politickú stranu, ktorá sa hlási ku kresťanským hodnotám posledných 30 rokov a nie len vtedy, keď to je moderné“.
Slovensko bude podľa nej čeliť veľkým výzvam, ako je prehrievanie ekonomiky, automatizácia a bude potrebné, aby tu bol pevný politický subjekt. Deklarovala, že bude „klásť dôraz na nepopulistickú sociálnu politiku“. Chce pracovať na prepojení sociálneho a zdravotníckeho systému na Slovensku. V parlamentných voľbách vo februári 2020 Gaborčáková kandidovala z 15. miesta kandidátnej listiny KDH. Získala 4 502 prednostných hlasov (16. miesto v strane), no keďže KDH získalo len 4,65 % hlasov, do parlamentu sa nedostala.
Komunálna a regionálna politika (od 2014).
Gaborčáková je od roku 2014 poslankyňou mestského zastupiteľstva mesta Stará Ľubovňa. Vo voľbách v roku 2014 získala 1 003 hlasov, keď kandidovala za koalíciu KDH, NOVA, OĽaNO, SDKÚ-DS. Vo voľbách v roku 2018 ako kandidátka koalície OĽaNO, SaS, NOVA, OKS, SPOLU získala 1 210 hlasov. V komunálnych voľbách v roku 2022 bola opätovne zvolená za poslankyňu, tentoraz za koalíciu OĽANO-NOVA-KÚ-ZMENA ZDOLA, SME RODINA a ZA ĽUDÍ, získala 862 hlasov.
V roku 2022 kandidovala v krajských voľbách za poslankyňu Prešovského samosprávneho kraja ako kandidátka koalície KDH, SME RODINA, SaS a ZA ĽUDÍ v obvode Stará Ľubovňa. So ziskom 3 025 hlasov skončila na siedmom mieste a jeden zo štyroch mandátov nezískala.
Štátna tajomníčka (20202023).
21. marca 2020 sa Gaborčáková prekvapivo stala štátnou tajomníčkou pod ministrom Milanom Krajniakom (SME RODINA) na Ministerstve práce, sociálnych vecí a rodiny Slovenskej republiky, hoci sa strana KDH, za ktorú kandidovala, nedostala do parlamentu. Jej agendou je rodinná a sociálna politika ministerstva.
Ministerka práce, sociálnych vecí a rodiny.
12. mája 2023 prezidentka Zuzana Čaputová oznámila členov vlády Ľudovíta Ódora, Soňa Gaborčáková bola nominovaná na ministerku práce, sociálnych vecí a rodiny. Funkcie sa ujala 15. mája. Za svoje priority v úrade označila plynulý chod ministerstva a doručovanie pomoci všetkým, ktorí ju potrebujú, rovnako tiež plnenie Plánu obnovy a plynulé čerpanie eurofondov.
Osobný život.
Gaborčáková býva v Starej Ľubovni. Je vydatá a má jedno dieťa.